b'\n_START_ARTICLE_\nRhipiceridae\n_START_SECTION_\nUtseende\n_START_PARAGRAPH_\nMiddelsstore (10 \xe2\x80\x93 25 mm), avlange, kraftig bygde biller som lettest kjennes p\xc3\xa5 hannenes antenner. Hodet er forholdsvis lite med moderat store fasett\xc3\xb8yne. Antennene sitter festet p\xc3\xa5 opph\xc3\xb8yde kn\xc3\xb8ler. Hos hunnene er de svakt sagtakkede, 11-leddete. Hannenes antenner best\xc3\xa5r av 20-40 ledd. Hvert ledd utenom de innerste og ytterste har en eller to lange, bladaktige utvekster slik at hele antennen ser ut som en fj\xc3\xa6r eller vifte. Brystskjoldet (pronotum) er forholdsvis lite, bredere enn hodet men smalere enn dekkvingene, uten tydelige opph\xc3\xb8yde lister, kn\xc3\xb8ler eller groper. Dekkvingene er mer eller mindre jevnbrede i den fremre delen, matte med tydelig h\xc3\xa5r- eller skjellkledning. De kan ha opph\xc3\xb8yde lengdelister. Beina er middels lange, slanke med fem fotledd. Et anatomisk s\xc3\xa6rtrekk er at tr\xc3\xa5putene (empodia) mellom f\xc3\xb8ttenes kl\xc3\xb8r b\xc3\xa6rer flere b\xc3\xb8rster.\n_START_SECTION_\nLevevis\n_START_PARAGRAPH_\nRhipiceridene lever s\xc3\xa6rlig i varm-tempererte omr\xc3\xa5der, men noen finnes ogs\xc3\xa5 i tropene. Veldig lite er kjent om biologien. Den nordamerikanske arten Sandalus niger legger egg i barksprekker, der ogs\xc3\xa5 sangsikader (Cicadidae) legger sine egg. Eggene klekkes til sm\xc3\xa5, aktive triungulin-larver. Disse haker seg fast i nyklekte sikadenymfer som er p\xc3\xa5 vei ned i jorden, der de utvikler seg p\xc3\xa5 planter\xc3\xb8tter. Triungulin-larven forvandler seg til en markarktig larve som lever som en ytre parasitt (ektoparasitt) p\xc3\xa5 sikadenymfen. Man antar at de andre rhipiceridene ogs\xc3\xa5 kan v\xc3\xa6re parasitter p\xc3\xa5 sikader. De voksne insektene kan av og til finnes tallrikt svermende om dagen.'